Налшык и бэзэр нэхъыщхьэр зэрагъэпэщыж
Налшык къалэ округым и щIыналъэ администрацэм щэхуакIуэ рынокымкIэ и управленэмрэ бэзэр нэхъыщхьэм и унафэщIхэмрэ зэщIыгъуу йолэжь а сату IуэхущIапIэр къэгъэщIэрэщIэжыным, зэIузэпэщ щIыным.
Мы щIыпIэм транспортыр щызэтримыхьэн папщIэ лъэс зекIуапIэхэм я хьэкъкIэ ПащIэм и цIэр зезыхьэ уэрамым автомобилхэр щызекIуэ и Iыхьэр нэхъ бгъуэ ящI, абы щагъэувауэ щыта гъущI хъархэр Iуахыж. А псори зэфIэкIмэ, уэрамыбгъум ирикIуэу автомашинэхэр щагъэув хъунущ. Автомашинэ щитIым яхуэщIа гъэувыпIэ къыщызэрагъэпэщ езы бэзэр кIуэцIми. Абы папщIэ псэуалъэ кхъахэхэр, куэд щIауэ къамыгъэсэбэпыжхэр Iуах. А псоми къадэкIуэу бэзэрым и хъуреягъкIэ къекIуэкI унэхэм я теплъэр къагъэщIэрэщIэж, рекламэ фIэдзапIэхэр зыхуей хуагъазэ. Мы щIыпIэм щызэхуащIыжынурэ Iуахынущ хабзэм къемызэгъыу щагъэувауэ щыта сату киоскхэр.
Псори дызэрыщыгъуазэщи, апхуэдэ лэжьыгъэ щхьэхуэхэр мы щIыпIэм нэхъ япэкIи щрагъэкIуэкIауэ щытащ. Псалъэм папщIэ, Горькэм и цIэр зезыхьэ уэрамым зыхуэфащэ дамыгъэхэр щыфIалъхьащ, уэздыгъэхэр щагъэуващ, автомашинэ гъэувыпIэхэм зыхуэфащэ тхыгъэхэр щыкIэралъхьащ. ДяпэкIэ автомашинэ гъэувыпIэхэм я лэжьакIуэхэм фащэ щхьэхуэ ящыгъынущ, абыхэм зыхуэфащэ чекхэр ятынущ.
